Prezident harbiylarning farzandlari uchun qurilgan bogʻchaga tashrif buyurdi

17.10.2019
Prezident Shavkat Mirziyoyev tashabbusi bilan maktabgacha ta’lim tizimini yuksaltirish, bolalarni maktabga sifatli tayyorlash masalasiga alohida e’tibor qaratilmoqda. Joylarda bolalarni maktabgacha ta’lim bilan toʻliq qamrab olish maqsadida davlat-xususiy sheriklik asosida zamonaviy bogʻchalar qurilib, foydalanishga topshirilmoqda.
Surxondaryo viloyatida oʻtgan yili 288 maktabgacha ta’lim muassasasida 3-7 yoshli bolalarning 11,6  foizi qamrab olingan boʻlsa, ayni paytda 355 ta davlat va 177 ta nodavlat bogʻchada jami bolalarning 24,3 foizi tarbiyalanmoqda. Yil  oxirigacha  bu  koʻrsatkichni  32,3 foizga  yetkazib, 74 ming oʻgʻil-qizni zamonaviy  bogʻchalarga qamrab olish rejalashtirilgan.
Denov tumanidagi Bogʻi Eram mahallasida «Mehnat farovon hayot» fermer xoʻjaligi tomonidan 150 oʻrinli “Smart kids” nodavlat maktabgacha ta’lim muassasasi barpo etildi. Ikki qavatli mazkur bogʻcha chet tillarga ixtisoslashgan boʻlib, bolalar ingliz, rus va koreys tillari boʻyicha beshta guruhda tarbiyalanadi. Bundan tashqari, bogʻchada sport, musiqa va san’at turlari boʻyicha toʻgaraklar faoliyati yoʻlga qoʻyilgan.
Maktabgacha ta’lim muassasasida asosan shu hududdagi harbiy shaharchada yashayotgan harbiylarning, shuningdek, mahalliy aholining farzandlari tarbiyalanmoqda. Bogʻchaga ishga qabul qilingan 22 tarbiyachining 14 nafari harbiylarning turmush oʻrtoqlaridir.
Davlatimiz rahbari bogʻchada yaratilgan sharoitlarni koʻzdan kechirdi, tarbiyachilar bilan muloqot qildi. Bogʻcha tarbiyalanuvchilari Prezidentimizga Beshta tashabbus haqida she’r aytib berdi. Davlatimiz rahbari bolalarga sovgʻalar topshirdi.
Prezidentimiz bogʻchalarda bolalar ma’naviy boy boʻlib ulgʻayishiga koʻproq e’tibor qaratish, bogʻchani qurgan tadbirkorning xayrli ishini keng targʻib qilish kerakligini ta’kidladi.
– Tadbirkorlarimizning sharoitni tushunib bogʻchalar qurayotgani hozirgi siyosatimizga koʻmak, – dedi Shavkat Mirziyoyev. – Bunday bogʻchalar asosiy e’tiborni bola tarbiyasiga qaratadi, davlat bogʻchalari bilan raqobatda ishlaydi.

Shu yerda Maktabgacha ta’lim vazirligi va «O‘zavtosanoat» aksiyadorlik kompaniyasi tomonidan ishlab chiqilgan mobil va modul bogʻchalar taqdimoti oʻtkazildi.
Ma’lumki, olis va chekka hududlardagi kam xonadonli aholi punktlarida bogʻchalar qurish oʻzini oqlamaydi. Shuni hisobga olib, mobil bogʻchalar taklif qilinmoqda. Buning uchun «Isuzu» avtobusi bogʻcha xonasi koʻrinishida modernizatsiya qilinib, jihozlandi. «Aqlvoy» deb nomlangan mobil bogʻchalar chekka hududlarga borib, bolalarga kunduz kuni ta’lim-tarbiya beradi. Yana bir jihati, mobil bogʻchalar uchun 2 sotix yerda oʻyin maydonchasi barpo etiladi. Bu bolalarga an’anaviy bogʻchalardagidek sharoitda tarbiyalanish imkonini beradi.
Dengiz konteynerlaridan qurilgan modul bogʻchalarda 90 nafargacha bolani qamrab olish mumkin. Bunday bogʻchalar sirti issiq va sovuq oʻtkazmaydigan material bilan qoplangan, uning ichida ham zamonaviy bogʻchalardagi kabi sharoitlar yaratilgan. Bolalarning ta’lim olishi, turli oʻyinlar oʻynashi, uxlashi uchun yaratilgan qulayliklar chet el tajribasiga toʻla mos keladi.
Yangi loyihalarni maktabgacha ta’lim tizimida keng yoyish, mamlakatimizda bogʻchalar qamrovini kelasi yilda 50 foizga yetkazish boʻyicha koʻrsatmalar berildi.